钦定古今图书集成/理学汇编/学行典/第283卷 > 刘勰新论 > 《贵速》
## 钦定古今图书集成/理学汇编/学行典/第283卷 > 刘勰新论 > 《贵速》

成务虽均，机速为上；决谋或同，迟缓为下。何者？才能
成功，以速为贵；智能决谋，以疾为奇也。善济事者，若
救火拯溺，明其谋者，犹骥捷矢疾。今焚燃熛室，则飞
驰灌之。湍波漂人，必奔游拯之。若穿井而救火，则熛
飏栋焚矣。方凿舟而拯溺，则葬江鱼之腹中矣。骥所
以见珍者，以其日行千里也；满旬而取至，则与驽马
均矣。箭所以为贵者，以其弦直而至也。穷日而取至，
则与不至者同矣。智所以为妙者，以其应时而知也。
若事过而后知，则与无智者齐矣。昔吴起相楚，贵族
攻之，起欲讨仇而插矢王尸。阳虎在围，鲁人出之，虎
欲报德而伤之以戈，谋不斯须而仇德两报，其智可
谓应时而知矣。张禄之入秦，魏冉悔不先索而后行，
故势移而身逐晁错之穴壖垣，申屠悔不先斩而后
奏，故发愤而致死；智不早决，败而方悔，其智可谓与
无智者同矣。故有智而不能施，非智也；能施而不能
应速者，亦非智也。《喭》曰：“力贵突，智贵卒”，此之谓也。